थांनाय  27 जानुवारीआव मिरु सोरखार, आसाम सोरखार,   दुलाराय बर’ फरायसा आफाद , एनडिएफबिनि मोनब्रै हानजा आरो  इउबिपिअ’नि  गेजेराव  जारिमिनारी थामथि  बर’ गोरोबथा  बिटिआरनि  माखासे दफाफोरखौ हामजानाय  मोनाखै बर’ माहारिनि बिमा  आफाद  दुलाराय बर’ आइजो अनसाइ आफादा । दिनै  मिरु दुलाराय बर’ आइजो अनसाय आफादनि आफादगिरि बिभारानी नार्जारीआ खौरांगिरिफोरनि सिगाङाव  बुङो दि  बिटिआर गोरोबथा जानायनि आवगाय सागानगिरिफोरा बर’ माहारिनि आफाद-गौथुमफोरनो मदेलिटिनि  द्राफखौ दिन्थियाखैमोन  आरो बे बिटिआर गोरोबथानि बिलाइखौ  सागान होनायनि उनावसो सागानहोखालि  हरावसो   मोनदोंमोन होननानै फोरमायो। बिथाङा बुंबावोदि बिटिआर गोरोबथायाव सागान होलायनायनि  उनावबो बिटिआरनि  सासे सागानगिरि एनडिएफबि आफादनि  गायसनगिबि आफादगिरि  रन्जन दैमारिआ माबोरै जेलाव  दासिमबो  थाबाय थानांगौ जाखो होननानैबो सोंथि सोङो।  बिदि सासे बर’ दावहारु जोहोलाव बिटिआर सागानगिरिया जेलावनो  थानांनाया बेसे  दुखु नांथावना होननानैबो खौरांगिरिफोरनि सिगाङाव बुंथियो।   बेजों लोगोसे बिटिआर गोरोबथानि दफाफोराव  थानाय गामि  दानख’नाय आरो गामि सोसनफानाय  दफाया दुखु नांथावना होननानै फोरमायथिदों ।